**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2022-03-21 Nr. T-4

Posėdžio data – 2022 m. kovo 10 d., 10.00 val. Posėdis vyksta nuotoliniu būdu realiuoju laiku elektroninių ryšių priemonėmis.

Posėdžio pirmininkas – V. Grubliauskas, Savivaldybės meras.

Posėdžio sekretorius – M. Vitkus, Savivaldybės tarybos ir mero sekretorius.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 26 Tarybos nariai, nedalyvauja: E. Andrejeva, V. Dambrauskas, R. Didžiokas, J.Sungailienė, A. Tuma. Posėdyje dalyvaujančių Tarybos narių ir svečių sąrašai pridedami (1-2 priedai).

V. Grubliausko siūlymu Tarybos nariai tylos minute pagerbia žuvusiuosius Ukrainoje.

SVARSTYTA. Darbotvarkės tvirtinimas.

Grubliauskas praneša, kad sudarytoje darbotvarkėje yra 2 klausimai:

1. Dėl humanitarinės pagalbos suteikimo. Pranešėja K. Petraitienė.

2. Dėl Užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas. Pranešėja L. Prižgintienė.

V. Grubliauskas siūlo apsispręsti dėl darbotvarkės patvirtinimo. Balsavimu (už – 23,
prieš – 0, susilaiko – 0) darbotvarkė patvirtinta.

PATVIRTINTA DARBOTVARKĖ:

1. Dėl humanitarinės pagalbos suteikimo. Pranešėja K. Petraitienė.

2. Dėl Užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas. Pranešėja L. Prižgintienė.

1. SVARSTYTA. Humanitarinės pagalbos suteikimas.

Pranešėja – K. Petraitienė, Finansų skyriaus vedėja, pristato sprendimo projektą. Prašo pritarti sprendimo projektui su pakeitimu: preambulėje datose vietoje nurodyto balandžio mėnesio įrašyti kovo mėnesį.

V. Grubliausko siūlymu, bendru sutarimu, pritarta Savivaldybės administracijos siūlymui ištaisyti technines klaidas sprendimo projekto preambulėje.

NUSPRĘSTA. Pritarti sprendimo projektui (su pakeitimu). Priimti sprendimą dėl humanitarinės pagalbos suteikimo:

„1. Skirti 150 000 Eur iš savivaldybės biudžeto humanitarinę pagalbą Ukrainai.

2. Įpareigoti Klaipėdos miesto savivaldybės administracijos direktorių šio sprendimo 1 punkte nurodytą lėšų sumą pervesti į Tarptautinio Raudono Kryžiaus ir Raudonojo Pusmėnulio judėjimui priklausančios Ukrainos Raudonojo Kryžiaus organizacijos Odesos regioninio padalinio specialią sąskaitą, skirtą humanitarinei pagalbai Ukrainai.

3. Skelbti šį sprendimą Klaipėdos miesto savivaldybės interneto svetainėje.“.

BALSUOTA: už – 25, prieš – 0, susilaiko – 0.

A. Vaitkus pristato protokolinį pavedimą, kuriuo siūlo „įpareigoti Klaipėdos miesto savivaldybės administracijos direktorių š. m. balandžio mėnesio Klaipėdos m. savivaldybės tarybos posėdžiui teikti strateginio veiklos plano bei 2022 metų biudžeto pakeitimų projektus, juose humanitarinei pagalbai Ukrainai iš savivaldybės biudžeto numatant skirti ne mažiau nei 500 000 Eur.“.

V. Grubliauskas siūlo apsispręsti dėl protokolinio pavedimo. Balsavimu (už – 17 prieš – 0, susilaiko – 6) pritarta A. Vaitkaus siūlomam protokoliniam pavedimui:

„Įpareigoti Klaipėdos miesto savivaldybės administracijos direktorių š. m. balandžio mėnesio Klaipėdos m. savivaldybės tarybos posėdžiui teikti strateginio veiklos plano bei 2022 metų biudžeto pakeitimų projektus, juose humanitarinei pagalbai Ukrainai iš savivaldybės biudžeto numatant skirti ne mažiau nei 500 000 Eur.“.

2. SVARSTYTA. Užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimas į Klaipėdos miesto savivaldybės švietimo įstaigas.

Pranešėja – L. Prižgintienė, Švietimo skyriaus vedėja, pristato sprendimo projektą. Informuoja, kad Finansų ir ekonomikos komitetas pritarė Demokratų frakcijos „Vardan Klaipėdos“ siūlymui pakeisti 1.4 papunktį, nustatant skirtingas apibrėžtais laikotarpiais lengvatų už vaikų maitinimo paslaugą taikymo sąlygas šeimoms, pasitraukusioms iš Ukrainos. Savivaldybės administracija sutinka su siūlymu ir siūlo 1.4 papunktis išdėstyti taip:

„1.4. Tėvai (globėjai, rūpintojai) teikia rašytinį prašymą švietimo įstaigos vadovui dėl atlyginimo už maitinimo paslaugą ikimokyklinio ar priešmokyklinio ugdymo grupėse:

1.4.1. nemokėjimo iki 2022–2023 mokslo metų pabaigos. Švietimo įstaigos negautos pajamos iš įmokų už maitinimo paslaugą dėl lengvatų taikymo yra skiriamos iš Savivaldybės biudžeto lėšų;

1.4.2. mažinimo 50 % ar nemokėjimo nuo 2023–2024 mokslo metų pradžios. Sprendimą apie lengvatos dydį priima Savivaldybės administracijos komisija dėl lengvatų taikymo už maitinimo paslaugą ikimokyklinėse ir priešmokyklinėse grupėse, atsižvelgdama į švietimo įstaigos vadovo pateiktus dokumentus ar kitą reikalingą informaciją apie šeimos socialinę padėtį. Švietimo įstaigos negautos pajamos iš įmokų už maitinimo paslaugą dėl lengvatų taikymo yra skiriamos iš Savivaldybės biudžeto lėšų.“.

L. Prižgintienė taip pat prašo leisti pakeisti ir 1.5 papunkčio paskutinį sakinį (vietoje žodžių „Sprendimai dėl lengvatų taikymo priimami Savivaldybės tarybos nustatyta tvarka“ įrašyti „Sprendimus dėl lengvatų taikymo priima įstaigos vadovas“). Toks pakeitimas sudarytų galimybes trumpiausiais terminais iš Ukrainos dėl karinių veiksmų pasitraukusiems vaikams teikti neformalųjį švietimą, o jų šeimoms taikyti lengvatas už neformaliojo ugdymo paslaugą. Atlikus pakeitimus 1.5 papunktis būtų išdėstomas taip:

„1.5. Tėvai (globėjai, rūpintojai) dėl atlyginimo nemokėjimo už neformalųjį vaikų švietimą Savivaldybės neformaliojo vaikų švietimo mokyklose ir formalųjį švietimą papildančio ugdymo mokyklose pateikia prašymą šių švietimo įstaigų vadovams. Sprendimus dėl lengvatų taikymo priima įstaigos vadovas.“.

V. Grubliauskas siūlymu, bendru sutarimu, pritarta Savivaldybės administracijos siūlomiems pakeitimams.

NUSPRĘSTA. Pritarti sprendimo projektui (su pakeitimu). Priimti sprendimą dėl Užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikų priėmimo į Klaipėdos miesto savivaldybės švietimo įstaigas:

„1. Nustatyti, kad:

1.1. Užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, vaikai (toliau – mokiniai) į Klaipėdos miesto savivaldybės (toliau – Savivaldybė) švietimo įstaigas (toliau – švietimo įstaiga) priimami, pateikus rašytinį prašymą ir mokinio tapatybę identifikuojantį dokumentą (jo kopiją) švietimo įstaigos vadovui.

1.2. Švietimo įstaigos vadovas su vienu iš mokinio tėvu (globėju, rūpintoju) sudaro mokymo sutartį ir įsakymu paskiria mokinį į jo amžių atitinkančią klasę ar grupę. Apie mokinio priėmimą informuoja Savivaldybės administracijos Švietimo skyrių (toliau – Švietimo skyrius) ir suveda mokinio duomenis į Mokinių registrą.

1.3. Švietimo skyriaus atsakingas specialistas:

1.3.1. gavęs informaciją apie mokinio priėmimą į ikimokyklinio ar priešmokyklinio ugdymo grupę, suveda duomenis Savivaldybės vaikų priėmimo informacinėje sistemoje;

1.3.2. apie priimtus į švietimo įstaigas mokinius informuoja Savivaldybės mokinių priėmimo komisiją ar Vaikų priėmimo į ikimokyklines ir priešmokyklines grupes komisiją.

1.4. Tėvai (globėjai, rūpintojai) teikia rašytinį prašymą švietimo įstaigos vadovui dėl atlyginimo už maitinimo paslaugą ikimokyklinio ar priešmokyklinio ugdymo grupėse:

1.4.1. nemokėjimo iki 2022–2023 mokslo metų pabaigos. Švietimo įstaigos negautos pajamos iš įmokų už maitinimo paslaugą dėl lengvatų taikymo yra skiriamos iš Savivaldybės biudžeto lėšų;

1.4.2. mažinimo 50 % ar nemokėjimo nuo 2023–2024 mokslo metų pradžios. Sprendimą apie lengvatos dydį priima Savivaldybės administracijos komisija dėl lengvatų taikymo už maitinimo paslaugą ikimokyklinėse ir priešmokyklinėse grupėse, atsižvelgdama į švietimo įstaigos vadovo pateiktus dokumentus ar kitą reikalingą informaciją apie šeimos socialinę padėtį. Švietimo įstaigos negautos pajamos iš įmokų už maitinimo paslaugą dėl lengvatų taikymo yra skiriamos iš Savivaldybės biudžeto lėšų.

1.5. Tėvai (globėjai, rūpintojai) dėl atlyginimo nemokėjimo už neformalųjį vaikų švietimą Savivaldybės neformaliojo vaikų švietimo mokyklose ir formalųjį švietimą papildančio ugdymo mokyklose pateikia prašymą šių švietimo įstaigų vadovams. Sprendimus dėl lengvatų taikymo priima įstaigos vadovas.

2. Skelbti šį sprendimą Teisės aktų registre ir Savivaldybės interneto svetainėje.“.

BALSUOTA: už – 24, prieš – 0, susilaiko – 0.

Pertrauka.

S. Budinas pristato Liberalų sąjūdžio frakcijos siūlymą, kuriuo „siekiant efektyviai ir emociškai saugiai integruoti iš Ukrainos atvykusius moksleivius Klaipėdos miesto švietimo įstaigose, kaip prioritetines numatyti dvi mokymo įstaigas – Santarvės progimnaziją ir Žaliakalnio gimnaziją, kurioms būtų skiriamas papildomas finansavimas iš miesto biudžeto. Apie pasirinktas mokyklas viešinti Klaipėdos miesto savivaldybės internetiniame puslapyje bei teikti informaciją viešoje erdvėje.“.

L. Juknienė, siūlo „siekiant, kad mokyklinio amžiaus vaikai, atvykę iš agresiją išgyvenančios Ukrainos, kiek įmanoma saugiai emociškai ir psichologiškai jaustųsi mūsų šalyje, numatyti organizuoti ugdymo procesą Klaipėdos Jūrų kadetų mokykloje, kuriai būtų skiriamas papildomas finansavimas iš miesto biudžeto.“.

L. Prižgintienė siūlo šiandien nepriimti nei S. Budino, nei L. Juknienės siūlomų protokolinių pavedimų, nes pirmiausia reikia padaryti išsamią analizę, komitetuose apsvarstyti visus siūlymus ir pasirinkti geriausią variantą ukrainiečių vaikų ugdymui.

V. Grubliauskas siūlo apsispręsti dėl Liberalų sąjūdžio frakcijos siūlomo protokolinio pavedimo. Balsavimu (už – 6, prieš – 3, susilaiko – 14) nepritarta siūlomam protokoliniam pavedimui.

V. Grubliauskas siūlo apsispręsti dėl L. Juknienės siūlymo. Balsavimu (už – 8, prieš – 2, susilaiko – 13) nepritarta siūlymui.

N. Puteikienė, atsižvelgiant į Rusijos Federacijos karinius veiksmus Ukrainos atžvilgiu ir galimas grėsmes Lietuvai, siūlo Klaipėdos miesto savivaldybės tarybai priimti protokolinį pavedimą Klaipėdos miesto savivaldybės administracijos direktoriui dėl civilinės saugos gerinimo.

G. Neniškis sako, kad sutinka su N. Puteikienės siūlomu protokoliniu pavedimu ir siūlo jam pritarti.

V. Grubliausko siūlymu, bendru sutarimu, pritarta N. Puteikienės siūlomam protokoliniam pavedimui: „Įpareigoti Klaipėdos miesto savivaldybės administracijos direktorių:

1. Išanalizuoti civilinės saugos slėptuvių situaciją Klaipėdos mieste iki 2022 balandžio 1 d. Įvertinus jų būklę skirti reikiamą finansavimą slėptuvių remontui, įrangai ir aprūpinimui karinės krizės atveju užtikrinant miesto gyventojų saugumą. Įvertinti galimybes slėptuvių paskirčiai pritaikyti kitus statinius. Pagal poreikį koreguoti Klaipėdos miesto savivaldybės Strateginį planą, atliekant reikalingus pakeitimus 2022 m. Klaipėdos miesto savivaldybės biudžete.

2. Kartu su Civilinės saugos departamentu daugiabučiuose namuose įvertinti rūsių panaudojimo slėptuvėms galimybes, atlaisvinant rūsius ir surengiant gyventojams civilinės saugos mokymus.

3. Sistemiškai rengti mokymo įstaigose civilinės saugos mokymus.“.

E. Kvederis pasisako apie Klaipėdos futbolo mokyklos veiklą, jos problemas.

G. Neniškis pasisako apie Savivaldybės administracijos ir sudarytos specialios darbo grupės veiksmus sprendžiant saugaus prieglobsčio Klaipėdoje ieškančių pabėgėlių iš Ukrainos aktualius klausimus.

 Posėdžio pabaiga – 13.20 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė,

2022-03-18